  Виталий Пронин 15 ар куспын «Чебеляе» кӧня пинал ветлэмын но ветлэ. Ужрад ортчиз кылем арняе Ижысь Удмурт театрын. Ужрад огшокчемен ортчиз. 2 час ӵоже студиысь нылпиос, азьвыл отчы ветлэмъёс удмурт, ӟуч, кунсьӧр эктонъёсты возьматӥзы. Сцена 1 секундлы но ӧз чалмылы. Пиналъёсын ӵош люкаськемъёсты задор мылкыдынызы шулдыртӥзы Карелиысь куноос, «Айкай» ансамбль, Брангуртысь песянайёс. Брангуртъёс татысь воксё паймыса кошкизы. Оскытӥзы: табере, пе, ми но эктыны кутскомы!15 ар куспын «Чебеляе» кӧня пинал ветлэмын но ветлэ - студилэн кивалтӥсез Наталья Чиркова вераны ӧз тоды. Пусйиз гинэ: тро-о-ос! Зэмзэ но, сцена вылын капчиен бергась нылпиосты лыдъяса вуттоно ӧвӧл - Ижысь Кузебай Герд гимназиысь вань дышетскисьёс татчы люкаськиллям кадь. Угось ӵапак та гимназиын ужа-шока «Чебеляй».- Милям вань «Выж» проектмы, - вера Наталья Николаевна. - Кылдӥз со 2005-тӥ арын. Та проект юрттӥз студимылы ӟеч кусып тупатыны Эстониысь, Финляндиысь, Карелиысь, Россиысь пӧртэм улосъёсысь нылпи ансамбльёсын. Табере ми ог-огмылэсь эктыны дышетскиськомы.Гимназилэн кивалтӥсез Анжелика Михеева шуэ: таӵе бадӟым ужез 1 адямилэн кужыменыз гинэ уд быдэсты, соин ик маин быгатӥмы - юрттӥмы. Гимназиын, «Чебеляй» сяна, вань на мукет студиос - «Куарагур», «Выль крезьгур», «Айно», «Крезь куара», «Шулан». Нылпиос отысь зэмос артист луыса пото. «Айкайёслы» сюлмаськоно ӧвӧл - кивоштӥсьёссы будо.Шуныт кылъёссэс веразы на шаерысьтымы культурая но туризмъя министр Владимир Соловьёв, «Удмурт Кенеш» огазеяськонлэн кивалтӥсез Татьяна Ишматова. Татьяна Витальевна пусйиз: «Чебеляе», оло, тамында пиналъёс ӧй но люкаськысалзы. Наталья Николаевналэн вань аспӧртэмлыко кужымез - котькуд покчилэн сюлэмаз тылгизьы ӝуатыны быгатэ.Нылпиоссы понна шумпото анай-атайёс. Учкисьёс пӧлысь огез Иван Каракулов шуэ:- Саша пие «Чебеляе» 2 ар ветлэ ни. Та сяна, пыласьконъя, киын жугиськонъя кружокъёсы пыриське. Шуисько: пие, жадиськод, гуртэ уждэ лэсьтыны кужымед уг тырмы ни. Ойдо, эктыны ум ветлэ ни. Нош Сашамы паймытске: кызьы-озьы?! Туала пияш, пе, эктыны быгатыны кулэ.Ольга Корепанова    Теги: Чебеляйстудия концерт Нылпиос Удмурттеатр  